**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2021-01-29 Nr. TAR-11

Posėdis vyksta 2021-01-25 (nuotoliniu būdu). Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Elida Mantulova, Vidmantas Dambrauskas, Viktor Senčila. Nedalyvauja -Vidmantas Plečkaitis, Alina Velykienė, Andrius Petraitis.

Savivaldybės administracijos Žemėtvarkos skyriaus vedėja R. Gružienė.

Darbotvarkė patvirtinta(bendru sutarimu):

1. Dėl valstybinės kitos paskirties žemės sklypo perdavimo valdyti, naudoti ir disponuoti patikėjimo teise Klaipėdos miesto savivaldybei. Pranešėja R. Gružienė.

2. Dėl Lietuvos Respublikos specialiųjų žemės naudojimo sąlygų įstatymo įgyvendinimo. Pranešėja R. Gružienė.

1. SVARSTYTA. Valstybinės kitos paskirties žemės sklypo perdavimo valdyti, naudoti ir disponuoti patikėjimo teise Klaipėdos miesto savivaldybei.

Pranešėja R. Gružienė sako, kad šis sprendimo projektas teikiamas, siekiant perimti valdyti patikėjimo teise 0,1043 ha dydžio žemės sklypą, esantį Klaipėdos mieste, prie Danės upės krantinių, kurį patikėjimo teise valdo VĮ Klaipėdos valstybinio jūrų uosto direkcija.

Klaipėdos miesto savivaldybės tarybos 2020 m. gruodžio 23 d. sprendimu Nr. T1-307 „Dėl sutikimo perimti valstybės turtą“ Klaipėdos miesto savivaldybė sutiko perimti savivaldybės nuosavybėn savarankiškosioms funkcijoms įgyvendinti ir šiuo metu valstybės įmonės Klaipėdos valstybinio jūrų uosto direkcijos patikėjimo teise valdomą nekilnojamąjį turtą: Danės upės krantines nuo Pilies tilto iki pasukamo tiltelio Pilies uoste su joms priklausančiais inžineriniais tinklais, Klaipėdoje. Šioms krantinėms eksploatuoti yra suformuotas ir Nekilnojamojo turto registre įregistruotas 0,01043 ha dydžio žemės sklypas, kurį patikėjimo teise valdo VĮ Klaipėdos valstybinio jūrų uosto direkcija. Perėmus nuosavybės inžinerinius statinius pasibaigia VĮ Klaipėdos valstybinio jūrų uosto direkcijos patikėjimo teisė į žemės sklypą, ir atsiranda galimybė žemės sklypą perimti valdyti patikėjimo teise Klaipėdos miesto savivaldybei.

Perėmusi žemės sklypą valdyti patikėjimo teise savivaldybė galės įgyvendinti savarankiškąsias savivaldybės funkcijas – gyventojų poilsio organizavimas, sąlygų verslo ir turizmo plėtrai sudarymas bei šios veiklos skatinimas. Už perimtus valdyti patikėjimo teise valstybinės žemės sklypus bus gauta valstybės biudžeto specialioji tikslinė dotacija valstybinei (valstybės perduotai savivaldybei) funkcijai įgyvendinti.

J. Simonavičiūtė siūlo pritarti pateiktam sprendimo projektui.

NUTARTA. Pritarti sprendimo projektui (bendru sutarimu).

2. SVARSTYTA. Lietuvos Respublikos specialiųjų žemės naudojimo sąlygų įstatymo įgyvendinimas.

Pranešėja R. Gružienė pristato sprendimo projektą, kurio esmė įvykdyti Lietuvos Respublikos specialiųjų žemės naudojimo sąlygų įstatymo 7 straipsnio 5 dalyje nurodytus savivaldybių tarybų kompetencijai priskirtus veiksmus. Tarybos sprendimo projektas parengtas įgyvendinant Specialiųjų žemės naudojimo sąlygų įstatymą, kurio tikslas patvirtinti Lietuvos Respublikos specialiųjų žemės naudojimo sąlygų įstatymo įgyvendinimui reikalingus dokumentus:

1. Klaipėdos miesto savivaldybės žemės patikėtinio sutikimo dėl teritorijų, kuriose taikomos specialiosios žemės naudojimo sąlygos, nustatymo išdavimo ir savivaldybės žemės patikėtinio patiriamų nuostolių dydžio apskaičiavimo ir atlyginimo tvarkos aprašą.

2. Kompensacijų dėl nuostolių, patiriamų dėl specialiųjų žemės naudojimo sąlygų taikymo nustatytose Specialiųjų žemės naudojimo sąlygų įstatyme nurodytose teritorijose, kai šie nuostoliai mokami iš savivaldybės valdomų juridinių asmenų lėšų, apskaičiavimo ir išmokėjimo metodiką.

R. Gružienė pažymi, jog teikiamoje tvirtinti Tvarkos apraše nustatoma sutikimo dėl Įstatyme nurodytų teritorijų nustatymo ir specialiųjų žemės naudojimo sąlygų taikymo Klaipėdos miesto savivaldybei nuosavybės teise priklausančiuose žemės sklypuose išdavimo tvarka. Taip pat Tvarkos apraše nustato savivaldybės žemės patikėtinio dėl Įstatyme nurodytų teritorijų nustatymo ir specialiųjų žemės naudojimo sąlygų taikymo patiriamų nuostolių apskaičiavimo ir atlyginimo tvarką.

Metodikoje nustatoma vienkartinės ir periodinės Kompensacijos, išmokamos Įstatyme nurodytiems asmenims ar institucijoms, apskaičiavimo ir išmokėjimo tvarka, kai Nekilnojamojo turto registre įregistruoto žemės sklypo savininkui, valstybės ar savivaldybės žemės patikėtiniui Kompensacija mokama iš Klaipėdos miesto savivaldybės valdomų juridinių asmenų lėšų ir kai nėra taikoma Kompensacijos dėl specialiųjų žemės naudojimo sąlygų taikymo Įstatyme nurodytose teritorijose, nustatytose tenkinant viešąjį interesą, apskaičiavimo ir išmokėjimo metodika; taip pat nustatomi atvejai kada kompensacija nemokama, sutikimų dėl įstatyme nurodytų teritorijų nustatymo gavimo ir išdavimo tvarka, taikoma Klaipėdos miesto savivaldybės valdomiems juridiniams asmenims. Sako, kad kompensacijos dydis apskaičiuojamas įvertinus žemės sklype taikomų specialiųjų žemės naudojimo sąlygų visumą. Kai viena ar abi šalys nesutinka su apskaičiuotu kompensacijos dydžiu ir kai dėl specialiųjų žemės naudojimo sąlygų taikymo turi būti kompensuojama valstybinės žemės patikėtiniui teritorijose, kuriose nesuformuoti žemės sklypai, nuostolių dydis apskaičiuojamas taikant Lietuvos Respublikos turto ir verslo vertinimo pagrindų įstatyme nustatytą individualų turto ir verslo vertinimą, kurį užsako ir už vertinimo darbus sumoka šiuo vertinimu suinteresuota šalis.

Patvirtinus Tvarkos aprašą ir Metodiką bus reglamentuota savivaldybės žemės patikėtinio patiriamų nuostolių dydžio apskaičiavimo ir šių nuostolių atlyginimo, taip pat nuostolių, mokėtinų iš savivaldybės valdomų juridinių asmenų lėšų, dydžio apskaičiavimo metodika.

V. Dambrauskas sako, kad pati tvarka reikalinga, tačiau abejoja ar taip nebus apribojamos žemės savininkų teisės, ar gyventojai iš anksto žinos jog bus tiesiami tinklai. Mano, kad jau planavimo dokumentuose žmonės turi žinoti kas jų laukia.

R. Gružienė paaiškina, kad ši metodika yra parengta tam, kad savininkui sutikus būtų kompensuojama už tiesiamus tinklus jų sklypuose. Pažymi, jog nustatant specialios apsaugos zonas, jau planavimo dokumentuose apie tai bus informuoti gyventojai.

E. Mantulova sako, kad pritaria išsakytoms V. Dambrausko abejonėms, todėl mano jog turėtų būti išankstinis gyventojų informavimas, o galbūt reikėtų keisti šią tvarką.

V. Dambrauskas sutinka ir siūlo peržiūrėti gyventojų informavimo tvarką.

J. Simonavičiūtė mano, jog tvarkas reikia viešinti tuomet, kai yra rengiami specialieji, detalieji ar kiti planai ir apie tai turi būti informuojami gyventojai. Siūlo pritarti pateiktam sprendimo projektui ir teikti svarstyti tarybai.

NUTARTA. Pritarti sprendimo projektui(bendru sutarimu).

Posėdis baigėsi 15.50 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina